 डोगरी संस्था जम्मू ते डोगरी कन्नै मेरा सम्पर्क बनेआ रेहा, डोगरी कश्मीरी यूनिट छोड़ने दे बाद बी।  उन्नी सौ पंजाहें दे द्हाके च बलराज पुरी होर दिल्ली च हे ते उ’नें अंग्रेज़ी च ‘कश्मीर ऐफयर्स’ नां दी पत्रका कड्ढनी शुरू कीती-एह्‌दे लेई उन्दी फरमेश उप्पर में डोगरी लोक गीतें उप्पर इक लेख लिखेआ।  दो त्रै लेख में डोगरी कविता ते डोगरी साहित्य उप्पर बी अंग्रेज़ी च लिखे जेह्‌ड़े भारत सरकार दी पत्रका ‘कल्चरल फोरम’, ‘क्वैस्ट’ ते ‘न्यू इंडियन राइटिंग’ पत्रकाएं च छपे।  1967 च डोगरी संस्था जम्मू ने पैह्‌ली ऑल इंडिया डोगरी राइटर्स कांफ्रैंसा दा आयोजन कीता, जम्मू च, ते मिगी ‘डोगरी कविता’ उप्पर पेपर पढ़ने दा साद्‌दा थ्होआ।  इस्सै कांफ्रैंसा दे दौरान, रामनाथ शास्त्री होरें मिगी डोगरी च डोगरी साहित्य दा इतिहास लिखने दा कम्म सौंपेआ।  इस दा मसौदा तेआर करने च शास्त्री होरें ते डोगरी संस्था दे आफिस सैक्रेटरी रामलाल शर्मा होरें मेरी बड़ी मदद कीती, डोगरी दियां सारियां कताबां दिल्ली पजाइयां।  में आपूं कलकत्ते च नैशनल लायब्रेरी, दिल्ली च डिफैंस मिनिस्ट्री दी लायब्रेरी ते होर लायब्रेरियें च एह्‌दे लेई समग्गरी तुप्पी ते कठेरी।  इस्सै सिलसिले च में डोगरी च छपी दी पैह्‌ली कताब ‘धर्म पुस्तक’ सिरामपुर च मिसनरियें दी लायब्रेरी च दिक्खी।  डोगरी साहित्य दे इतिहास दा मसौदा शास्त्री हुन्दे कोल पजाइयै में एह्‌दे बारै भुल्ली गेआ, केई पुच्छगिच्च नेईं कीती।  पर इस मसौदे दे आधार उप्पर अंग्रेज़ी च इक लौह्‌का जनेहा संखिप्त, मसौदा तेआर करी लेआ।  1968-69 च जंदू अस (जगदीश चन्द्र साटे, बंसीलाल गुप्ता, हंसराज पंदोत्रा ते में) साहित्य अकादमी आस्सेआ डोगरी गी मानता दोआने दे सिलसिले च दौड़भज्ज करा दे हे, में एह् मसौदा उसलै साहित्य अकादमी दे प्रदान डॉ.सनितिकुमार चैटर्जी होरें गी दस्सेआ।  उ’नें गी एह् पसिंद आया ते उ’नें मिगी आक्खेआ जे डोगरी गी मानता थ्होने परैन्त अ’ऊं इसी अकादमी गी प्रकाशन आस्तै देआं। 